《续舞马行》
宋代·释居简

见说开元天宝间，登床百骏俱回旋。一曲倾杯万人看，一顾群空四十万。

梨园部曲能穷奇，踣铁矫揉杨柳枝。不直玉环一解颐，更走泸戎生荔枝。

天上人间反覆手，故态忽生乱离后。将军入眼可曾有，误骏为妖不足咎。

于戏唐虞全盛时，百兽率舞凤鸟仪。雍熙之和乃其效，何用区区教坊教。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。